钦定古今图书集成/明伦汇编/家范典/第013卷 > 《晋家人传论》宋·欧阳修
## 钦定古今图书集成/明伦汇编/家范典/第013卷 > 《晋家人传论》宋·欧阳修

呜呼！古之不幸无子，而以其同宗之子为后者，圣人
许之，著之《礼经》而不讳也。而后世闾阎鄙俚之人则
讳之，讳则不胜其欺与伪也。故其苟偷窃取，婴孩襁
褓，讳其父母，而自欺以为我生之子，曰：“不如此，则不
能得其一志，尽爱于我，而其心必二也。”而为其子者，
亦自讳其所生，而绝其天性之亲，反视以为叔伯父，
以此欺其九族，而乱其人鬼亲疏之序。凡物生而有
知，未有不爱其父母者。使是子也，能忍而真，绝其天
性欤，曾禽兽之不若也。使其不忍而外阳绝之，是大
伪也。夫闾阎鄙俚之人之虑于事者，亦已深矣。然而
苟窃欺伪不可以为法者，小人之事也。惟圣人则不
然，以谓人道莫大于继绝，此万世之通制，而天下之
公行也，何必讳哉？所谓子者，未有不由父母而生者
也。故为人后者，必有所生之父，有所后之父，此理之
自然也，何必讳哉？其简易明白，不苟不窃，不欺不伪，
可以为通制而公行者，圣人之法也。又以谓“为人后
者所承重，故加其服以斩”，而不绝其所生之亲者，天
性之不可绝也。然而恩有屈于义，故降其服以期。服
外物也，可以降，而父母之名不可改，故著于《经》曰：“为
人后者，为其父母服。”自三代以来，有天下国家者莫
不用之，而晋氏不用也。出帝之于敬儒，绝其父道臣
而爵之，非特以其义不当立，不得已而绝之，盖亦习
见闾阎鄙俚之所为也。五代干戈贼乱之世也，礼乐
崩坏，三纲五常之道绝，而先王之制度文章扫地而
尽于是矣。如寒食野祭而焚纸钱，天子而为闾阎鄙
俚事者多矣。而晋氏以篡逆而得天下，高祖以耶律
德光为父而出帝，于德光则以为祖而称孙，于其所
生父则臣而名之，是岂可以人理责哉？